༄༅། ། རྡོ་རྗེ་འཇིགས་བྱེད་ཀྱི་བསྟོད་པ་བཞུགས། ། ༄༅། ། ཧཱུྃ། མིའུ་ཐུང་ནག་པོ་སྤྲིན་ལྟའི་མདོག། འོད་ཟེར་བྱེ་བ་འཕྲོ་བ་བཞེངས༑  ༑ མཚན་མ་བསྒྲེང་བ་མ་ཧེའི་ཞལ། ། གཉིས་མེད་སྦྱོར་བ་ཁྲོ་རྒྱལ་བསྟོད༑ ༑ཟླ་བ་ལྟ་བུའི་ཞལ་དགུ་པ། ། ལྷ་དང་ལྷ་མིན་ཐམས་ཅད་ཀུན། ། མ་ལུས་པར་ནི་འཇིགས་པར་མཛད། ། གཡས་བསྐུམ་གཡོན་བརྐྱང་བརྗིད་པས་གནས། ། སྟོབས་ལྡན་ཁྱོད་ལ་ཕྱག་འཚལ་ལོ། ། ། །ན་མོ་ཡ་མ་ཨ་རི། མིའི་ཐུང་སྒེག་པོ་སྤྲིན་ལྟའི་མདོག། འོད་ཟེར་རྣམ་པར་འཕྲོ་བས་བཞེངས། ། མཚན་མ་ལེགས་པོ་མ་ཧེའི་ཞལ། ། འཇིགས་མཛད་སྐུ་ལ་ཕྱག་འཚལ་བསྟོད། ། གཡས་ཀྱི་དང་པོས་གྲི་གུག་འཛིན། ། གཉིས་པས་མཚོན་རྩེ་གཅིག་པ་འཛིན། ། གསུམ་པའི་ཕྱག་གིས་གཏུན་ཤིང་འཛིན། ། བཞི་པས་ཆུ་གྲི་བཟང་པོ་འཛིན། ། ལྔ་པས་རྡོ་རྗེ་རྩེ་གཅིག་འཛིན། ། དྲུག་པ་ན་ནི་སྟ་རེ་འཛིན། ། བདུན་པའི་ཕྱག་གིས་མདུང་ཐུང་འཛིན། ། བརྒྱད་པ་ན་ནི་མདའ་འཛིན་ཞིང་། ། དགུ་པའི་ཕྱག་གིས་ལྕགས་ཀྱུ་འཛིན། ། བཅུ་པའི་ཕྱག་གིས་དབྱུག་ཐོ་འཛིན། ། བཅུ་གཅིག་པ་ན་ཁ་ཊྭཱཾ་ག། བཅུ་གཉིས་པ་ན་འཁོར་ལོ་འཛིན། ། བཅུ་གསུམ་པ་ཡིས་རྡོ་རྗེ་འཛིན། ། བཅུ་བཞི་རྡུང་དོན་ཐོ་བ་བསྣམས། ། བཅོ་ལྔ་དགྲ་གསོད་རལ་གྲི་འཛིན། ། བཅུ་དྲུག་ཅང་ཏེའུ་གཉིས་མེད་འཛིན། ། དེ་ལྟར་འཛིན་ལ་ཕྱག་འཚལ་བསྟོད༑  ༑ གཡོན་གྱི་དང་པོས་ཐོད་ཁྲག་འཛིན། ། གཉིས་པས་ཚངས་པའི་མགོ་བོ་བསྣམས༑  ༑ གསུམ་པས་ཤེས་རབ་ཕུབ་འཛིན་ཏེ། ། བཞི་པས་བསྒྲུབ་བྱའི་རྐང་པ་འཛིན༑  ༑ ལྔ་པས་རྡོ་རྗེ་ཞགས་པ་འཛིན། ། དྲུག་པས་གཞུ་འཛིན་ཐབས་ཀྱི་དོན། ། བདུན་པས་ཉོན་མོངས་རྒྱུ་མ་འཛིན། ། བརྒྱད་པས་ཤེས་རབ་དྲིལ་བུ་འཁྲོལ། ། དགུ་པས་རྡེག་དོན་ལག་པ་འཛིན། ། བཅུ་པས་མཉེས་དོན་དུར་ཁྲོད་རས། ། སྐྱེས་བུ་གསལ་ཤིང་བཅུ་གཅིག་པ། ། བཅུ་གཉིས་སྲེག་དོན་མེ་ཐབ་འཛིན། ། བཅུ་གསུམ་ཡེ་ཤེས་ཐོད་ཚལ་འཛིན། ། བཅུ་བཞི་སྡིགས་མཛུབ་བསྡིགས་པར་མཛད། ། བཅོ་ལྔ་འཕན་བསྣམས་དུག་གསུམ་འཇོམས། ། བསྒྲུབ་བྱ་རླུང་བསྐུར་བཅུ་དྲུག་རས༑  ༑ ཡོན་ཏན་འཛིན་ལ་ཕྱག་འཚལ་ལོ། ། མི་དང་མ་ཧེ་གླང་བོང་བུ། ། རྔ་མོ་ཁྱི་ལུག་ཝ་དང་བརྒྱད། ། འདི་བརྒྱད་གཡས་པའི་ཞབས་བརྒྱད་ཀྱིས། ། བརྒྱ་བྱིན་ཚངས་པའི་སྟེང་ནས་གནོན། ། ནད་བརྒྱད་འཇོམས་ལ་ཕྱག་འཚལ་བསྟོད། ། བྱ་རྒོད་འུག་པ་ཁྭ་ནེ་ཙོ། ཁྲ་དང་ཁྱུང་དང་རི་སྐེགས་བཞད། ། འདི་བརྒྱད་གཡོན་པའི་ཞབས་བརྒྱད་ཀྱིས། ཁྱབ་འཇུག་དྲག་པོའི་སྟེང་ནས་གནོན། ། གདོན་བརྒྱད་འཇོམས་ལ་ཕྱག་འཚལ་ལོ། ། དུར་ཁྲོད་ཆེན་པོའི་དཀྱིལ་འཁོར་ནས། ། སྣ་ཚོགས་པདྨ་ཉི་མའི་གདན། ། གཞལ་ཡས་མེ་དཔུང་དཀྱིལ་ན་བཞུགས། ། འཇིགས་མཛད་སྐུ་ལ་ཕྱག་འཚལ་ལོ། ། བརྒྱ་ཕྱེད་མགོ་བོའི་དོ་ཤལ་ཅན། ། དབུ་ལ་ཐོད་པ་ལྔ་ཡིས་བརྒྱན༑  ༑ དབུ་སྐྲ་སེར་པོ་གྱེན་དུ་འབར། ། ཞལ་དགུ་པ་ལ་ཕྱག་འཚལ་བསྟོད། ། སྤྱན་མིག་ཉི་ཤུ་རྩ་བདུན་དམར། ། ལྗགས་འདྲིལ་ཞལ་ནས་ཧ་ཧས་བཞད། ། མཚན་དང་དཔེ་བྱད་ཡང་དག་ལྡན། ། མ་ཧེའི་ཞལ་ལ་ཕྱག་འཚལ་བསྟོད། ། དཔལ་རྡོ་རྗེ་འཇིགས་བྱེད་ཀྱི་བསྟོད་པ། ཨི་ཐི། ། ། །